HR Službeni list Europske unije C 264/40

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 264/05)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„GRANADA MOLLAR DE ELCHE”/„GRANADA DE ELCHE”

EU br.: ES-PDO-0005-01230-19.5.2014.

ZOI ( X ) ZOZP ( )

1. Naziv

„Granada Mollar de Elche”/„Granada de Elche”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Granada Mollar de Elche”/„Granada de Elche” jest voće sorte Mollar de Elche vrste Punica granatum L., klasa Extra i I kako je utvrđeno Kodeksom o standardima za narove. Proizvodu je svojstvena ravnoteža kiselog i slatkog, kora boje od kremasto žute do crvene te antocijani u sjemenkama, koji mu daje boju od tamno ružičaste do crvene.

Zrela voćka ima sljedeća svojstva:

1. Morfološka — Oblik voćke: okrugli; unutrašnjost je podijeljena na režnjeve unutar kojih se nalaze sjemenke. Kora je prilično ili srednje debela, glatka i sjajna. — Boja: vanjština od kremasto žute do tamno crvene. Sjemenke su prekrivene sočnom pulpom koja je od tamno ružičaste do crvene boje.

2. Fizikalna i kemijska: — Stupnjevi Brix-a: najmanje 14° — Kiselost (% limunske kiseline): najmanje 0,18 te najviše 0,24 — Indeks zrelosti (Brix/omjer kiselosti): najmanje 60 te najviše 90

3. Organoleptička Pulpa je umjereno trpka i vrlo slatkog okusa, dok su sjemenke blagog okusa.

Voće mora imati sljedeća svojstva:

(a) Mora biti cijelo, čisto i zdravo; isključuju se voćke koje pokazuju znakove truljenja ili drugih oštećenja. Mora izgledati svježe i ne smije imati strani miris i/ili okus te na vanjštini ne smije biti neuobičajenih znakova vlage.

(b) Veličina voćke „Granada Mollar de Elche”/„Granada de Elche” procjenjuje se prema težini pojedinačne voćke te se isključuju voćke težine manje od 125 g.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi proizvodni postupci moraju se provesti na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Proizvod se mora pripremiti i zapakirati na određenom zemljopisnom području kako bi se spriječilo propadanje kao posljedica prekomjernog rukovanja ili prijevoza voća koje nije primjereno pripremljeno i zapakirano.

Navedeno je važno i zbog karakterističnog oblika voća, s obzirom na to da nar na kraju nasuprot stabljici ima čašku u obliku krune, koja je zatvorena i kratka. U slučaju nepravilnog rukovanja, može doći do oštećenja kore i krune. Kako bi se spriječilo udaranje, okrznuće ili nagnječenje voća kao posljedica nepravilnog prijevoza i/ili prekomjernog rukovanja, a čime bi se utjecalo na svojstva kore i/ili kvalitetu pulpe ili uništilo krunu, proizvod je potrebno zapakirati na izvoru.

Narovi se, nakon branja, nose u prostorije za pakiranje. Može ih se očetkati mekim svinjskim čekinjama, kako se kruna ne bi slomila. Voće se mora držati na temperaturi od 4–8 °C.

Pripremom i pakiranjem na izvoru također se jamči sljedivost, s obzirom na to da pakiranje u kojem se narovi otpremaju mora sadržavati pojedinosti obvezne za Zaštićenu oznaku izvornosti, zajedno s podrijetlom proizvoda, kako je propisano jedinstvenim kontrolnim sustavom koji je na snazi do otpreme krajnjem korisniku. Mogu se koristiti dvije vrste pakiranja: najveće dopuštene težine do 5 kg i najveće dopuštene težine do 10 kg.

3.6. Posebna pravila za označivanje proizvoda na koji se odnosi registrirani naziv

Uz formulaciju ili oznake na kojima piše „Granada Mollar de Elche” namijenjeno za konzumaciju, mora se navesti i oznaka sukladnosti, koja se još naziva i sekundarnom oznakom, a koja se određuje slovno-brojčanom oznakom koja se pri pakiranju pričvršćuje na način kojim se sprječava ponovna upotreba te jamči sljedivost. Navedene sekundarne oznake izdaje Regulatorni odbor, na nediskriminacijskoj osnovi, svim gospodarskim subjektima koji ispunjuju uvjete iz specifikacije proizvoda.

4. Sažeta definicija zemljopisnog područja

Proizvodno područje nalazi se u pokrajini Alicante na jugoistoku Autonomne zajednice Valencia i obuhvaća sve općine koje čine comarcas Bajo Vinalopó, Alacantí i Bajo Segura.

5. Povezanost sa zemljopisnim područjem

5.1. Posebnosti zemljopisnog područja

Prirodni čimbenici:

Klima

Klimatske značajke juga Autonomne zajednice Valencia razlikuju se od onih u ostalim dijelovima španjolskog Mediterana. To su posebno: niska količina oborina, oko 263 mm godišnje, visoka razina sunčeve svjetlosti, nije pretjerano oblačno i mali je broj oblačnih dana, a posebno je suho razdoblje u kojem dozrijevaju narovi, od lipnja do rujna. Određeno zemljopisno područje prostire se uglavnom na području BSh odnosno, vrućoj polusušnoj klimatskoj zoni te manjim dijelom na području BSk, odnosno hladnoj polusušnoj zoni (podjela klima po Köppen-Geigeru).

Tlo

Većina parcela na kojima su zasađeni narovi nalazi se na glinastoj ilovači. Ta vrsta tla ima pH (8–9) te razinu karbonata (oko 45,76 %) i aktivnog vapna (oko 10 %) puno višu od razina u drugim regijama i proizvodnim područjima. Predmetne soli u tlu, soli u vodi kojom se navodnjava drveće te upravljanje navodnjavanjem (Intrigliolo et al, 2011.) specifični su parametri proizvodnje sorte Mollar.

Ljudski čimbenici:

Uzgojni postupci

Narovi se u Španjolskoj uzgajaju uglavnom na jugoistoku zemlje. Prema godišnjem pregledu poljoprivredne statistike (Anuario de Estadística Agraria) iz 2008. godine 2 387 hektara bilo je zasađeno narovima, od čega 84,4 % u pokrajini Alicante, u comarcas koje čine određeno zemljopisno područje.

Donedavno, od svih sorta uzgajanih na tom području (Mollar, Valenciana i Wonderful), Mollar je bio isključivo zastupljen lokalno. Uzgojili su ga lokalni poljoprivrednici izabirući desetljećima biljke koje su davale najkvalitetnije voće, koje su se ujedno najbolje prilagođavale klimi i uvjetima tla, a koje su razmnožavane cijepljenjem ili reznicama.

S obzirom na dugogodišnju tradiciju uzgoja, lokalni uzgajivači razvili su tehnike uzgoja s ciljem postizanja najboljih rezultata. Svake se godine drveće oblikuje i/ili održava obrezivanjem; kontrolom rasta zaperaka (uglavnom mehaničkom) te godišnjim prorjeđivanjem plodova u rastu (u nekoliko faza) s ciljem dobivanja voćki koje su nametnici u što manjoj mjeri oštetili te koje su ujedno u što većoj mjeri ujednačene boje i veličine.

Dugogodišnje iskustvo uzgoja „Granada Mollar de Elche” ponukalo je proizvođače na uspostavljanje posebnog upravljanja navodnjavanjem s ciljem povećavanja broja plodova i sprječavanja pucanja voćki.

5.2. Posebnosti proizvoda

Narovi „Granada Mollar” uzgojeni na određenom području imaju karakteristike koje ih razlikuju od narova uzgojenih drugdje. Okolišni uvjeti utječu na fizikalna, kemijska i organoleptička svojstva voća te na datum berbe.

Datum komercijalne zrelosti sorte Mollar određen je dvama faktorima: sadržaj šećera u soku (topljive tvari) mora biti viši od 14 ° Brix-a, a boja kore mora iz zelene prijeći u kremasto žutu, bez zelenih nijansa. Na određenom području, voće doseže komercijalnu zrelost u prvom tjednu listopada, iako se prve serije mogu brati tjedan dana ranije ili kasnije, ovisno o najvišim dnevnim i noćnim temperaturama u razdoblju u kojem dolazi do promjene boje. Voće se bere ranije nego na područjima koja se nalaze sjevernije ili na većim visinama.

Titracijska kiselost soka iznosi između 0,18 i 0,24 (izraženo u postotku limunske kiseline). Ravnoteža kiselog i slatkog zaslužna je za karakteristično slatki okus proizvoda.

Vanjština voćke je kremasto žute do crvene boje i sjajne površine. Boja soka tipična je za narove uzgojene na tom području, zahvaljujući sadržanom antocijanu.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Okolišni uvjeti (polusušna klima blagih temperatura zimi i s niskom količinom kiše te gotovo bez kiše tijekom ljeta), jaka sunčeva svjetlost i visoke temperature u razdoblju kad se voće razvija i dozrijeva utječu na boju vanjštine, okus i sadržaj antocijana narova „Granada Mollar” uzgojenih na ovom području.

Suho vrijeme koje prevladava u mjesecima prije početka sezone berbe (od lipnja do rujna) utječe na tamniju crvenu boju soka.

Raspon najviših temperatura koje prevladavaju na tom području u razdoblju kad se voće razvija (srpanj – kolovoz), više od 30 °C, no manje od 40 °C utječe na stvaranje soka čija je kiselost, zahvaljujući organskim kiselinama, između 0,18 i 0,24 izraženo u postotku limunske kiseline. Ravnoteža kiselog i slatkog zaslužna je za karakteristično slatki okus proizvoda.

Navedeni uvjeti utječu i na cvatnju i vrijeme berbe, koja je u prvom tjednu listopada, no može biti i tjedan dana ranije ili kasnije, ovisno o najvišim dnevnim i noćnim temperaturama u razdoblju u kojem dolazi do promjene boje.

Upućivanje na objavu specifikacije

(članak 6. stavak 1. drugi podstavak ove Uredbe)

http://www.agricultura.gva.es/pc_granadamollarelche

(1) SL L 343, 14.12.2012., str. 1.